“กึ้ง เฉลิมชัย” สาด PSTC เกือบ 400 ล้านหุ้น ฟันกำไรเหนาะๆ 20 ลบ. หลังถือ PP แค่ 3 เดือน
“กึ้ง เฉลิมชัย มหากิจสิริ” ตัดขายหุ้น PSTC จำนวน 6.21% ฟันกำไรเหนาะๆ 20 ลบ. หลังถือ PP แค่ 3 เดือน ฟากเสี่ยเจริญส่ง "วัลลภา ไตรโสรัส" เข้าเก็บหุ้นเพิ่ม หวังกุมอำนาจเบ็ดเสร็จ
30 มี.ค. 2561

ผู้สื่อข่าวรายงานว่า เช้าวันนี้ (30 มี.ค.2561) สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยข้อมูลผ่านระบบสารสนเทศของตลท.ว่า เมื่อวันที่ 28 มี.ค.ที่ผ่านมา นายเฉลิมชัย มหากิจศิริ หรือ “กึ้ง” จำหน่ายหลักทรัพย์บริษัท เพาเวอร์ โซลูชั่น เทคโนโลยี จำกัด (มหาชน) หรือ PSTC จำนวน 6.21% ของสิทธิออกเสียงทั้งหมดของกิจการ ส่งผลมีจำนวนหลักทรัพย์ภายหลังการจำหน่ายคิดเป็น  3.1% ของสิทธิออกเสียงทั้งหมดของกิจการ
ขณะที่ในวันเดียวกันนั้น นางวัลลภา ไตรโสรัส ได้มาซึ่งหลักทรัพย์ PSTC จำนวน 6.21% ของสิทธิออกเสียงทั้งหมดของกิจการ ส่งผลมีจำนวนหลักทรัพย์ภายหลังการได้มาคิดเป็น  22.49% ของสิทธิออกเสียงทั้งหมดของกิจการ
ทั้งนี้ จากการตรวจสอบข้อมูลของ “ข่าวหุ้นธุรกิจออนไลน์” พบว่า การจำหน่ายหุ้น PSTC จำนวน 6.21% ของนายเฉลิมชัย มหากิจศิริ ในครั้งนี้ คิดเป็นจำนวนหุ้นทั้งหมดราว 399 ล้านหุ้น จากหุ้นจดทะเบียนที่ชำระแล้วกับตลาดหลักทรัพย์ 6.44 พันล้านหุ้น
โดยก่อนหน้านี้ นายเฉลิมชัย ได้รับการจัดสรรหุ้นสามัญเพิ่มทุนให้แก่บุคคลในวงจำกัด (PP) ของ PSTC ทั้งหมด 2 รอบ จัดสรรไปเมื่อวันที่ 22 พ.ย.60 และ 23 พ.ย.60 รวมทั้งหมด 600 ล้านหุ้น โดยมีต้นทุนจากการเข้าซื้อหุ้นเพิ่มทุนทั้ง 2 รอบอยู่ที่ 0.72 บาทต่อหุ้น
ขณะที่ ราคาหุ้น PSTC ในวันที่ 28 มี.ค.2561 ซึ่งเป็นวันที่นายเฉลิมชัย ทำการจำหน่ายหุ้นออกมา ปิดที่ระดับ 0.78 บาท โดยราคาหุ้นทำจุดต่ำสุดที่ 0.77 บาท และทำจุดสูงสุดที่ 0.79 บาท
ทั้งนี้ หากคำนวณราคาต้นทุน 0.72 บาทกับราคาหุ้นต่ำสุดของวันที่ทำรายการจำหน่ายหุ้นออกมา (0.77 บาท) จะเท่ากับว่านายเฉลิมชัย มีกำไรต่อหุ้นอย่างต่ำ 0.05 บาท ซึ่งทำการจำหน่ายออกมาทั้งหมด 399 ล้านหุ้น คิดเป็นกำไรจากการขายหุ้นทั้งหมดราว 19.95 ล้านบาท ทั้งนี้หากคำนวณราคาต้นทุน 0.72 บาทกับราคาหุ้นสูงสุดของวันที่ทำรายการจำหน่ายหุ้นออกมา (0.79 บาท) จะเท่ากับว่านายเฉลิมชัย มีกำไรต่อหุ้นอย่างต่ำ 0.07 บาท คิดเป็นกำไรจากการขายหุ้นทั้งหมดราว 27.93 ล้านบาท
นอกจากนี้ “ผู้สื่อข่าว” พบว่า นางวัลลภา ไตรโสรัส เป็นลูกสาวคนที่สองของนายเจริญ สิริวัฒนภักดี หรือ เสี่ยเจริญ นักธุรกิจชาวไทยเชื้อสายจีน ประกอบธุรกิจหลายแขนง อาทิ อุตสาหกรรมเครื่องดื่มแอลกอฮอล์ ธุรกิจอสังหาริมทรัพย์
โดยการเข้าซื้อหุ้นเพิ่มในครั้งนี้ ส่งผลให้กลุ่ม ไตรโสรัส ถือหุ้น PSTC รวม 34.52% จากเดิมถือหุ้นรวม 23.55% ซึ่งอาจส่งผลให้ตระกูลไตรโสรัส มีอำนวจเบ็ดเสร็จในการบริหาร PSTC
สำหรับผู้ถือหุ้นใหญ่อันดับที่ 1-5 ของ PSTC ก่อนรายการซื้อขายมีดังนี้
(ภาพรวมข้อมูลผู้ถือหุ้น ณ วันที่ 06/10/2560)